La XV edició del Ral·li Ciutat de Gandia es desenvoluparà en dues jornades amb xifra rècord d'inscrits
11 maig 2021

## La XV edició del Ral·li Ciutat de Gandia es desenvoluparà en dues jornades amb xifra rècord d'inscrits11 maig 2021Última actualització: 11 maig 2021

![](../gestion/img/84d83e2e00c59e92570b1e4078248ff305a7676d862cae6e24f3d271d0bddc42.JPG)  
  

La **regidora delegada d'Esports, Lydia Morant**, el **president del Club Automobilisme Gandia, Manolo Manrique**, i el **president de la Federació d'Automobilisme de la Comunitat Valenciana**, Nacho Aviñó, han presentat aquest matí en roda de premsa la XV edició del Ral·li Ciutat de Gandia, un esdeveniment esportiu que es desenvoluparà en dues jornades on 89 equips (xifra rècord) és disputaran el triomf.

Així, la concentració s'iniciarà el divendres 14 de maig a partir de les 8:30 h amb l'assistència i acreditació dels participants, i continuarà el dissabte 15 de maig amb una carrera que arrancarà a les 8:30 h amb l'eixida d'un cotxe cada minut i finalitzarà al voltant de les 21:30 h amb el lliurament de premis.

En la seua intervenció, Lydia Morant ha destacat que aquesta edició del Ral·li Ciutat de Gandia, "_puntuable per al Campionat de la Comunitat Valenciana de Rallyes 2021, el Campionat de la CV de Regularitat de Rallyes 2021 i la Copa Pirelli 2021, s'ha traslladat al parc Ausiàs March (Parc de la Fira) per a evitar aglomeracions i garantir les mesures de seguretat que supervisaran els voluntaris i Protecció Civil_". D'altra banda, Morant ha agraït al Club gandià "_la tasca que està fent en un any prou complicat per a organitzar aquest esdeveniment a la nostra ciutat", així com "el suport de la Federació per apostar per Gandia_".

Per la seua part, Manolo Manrique ha volgut agrair l'esforç que han fet tots els agents implicats en aquests moments tan complicats per portar endavant aquesta edició, i ha assenyalat que aquest any "_no hi haurà cerimònia d'eixida i el parc d'assistència estarà tancat per poder complir la normativa sanitària amb les mesures de distància social de metre i mig, grups de 10 persones i mascareta_".

Pel que fa al recorregut, consisteix en 3 trams que es dividiran al llarg de la jornada del dissabte: pel matí els cotxes eixiran del parc de la Fira de Gandia i recorreran un primer tram de Benicadell a Planes (26 km) que repetiran dues vegades, faran una parada al migdia, i a la vesprada hi haurà un sol tram (19 km), el mateix de l'any passat, que serà a doble passada des de Pego fins a la Vall d'Alcalà, on finalitzarà la prova i s'entregaran els trofeus assegurant les mesures Covid.

Finalment, Nacho Aviñó ha subratllat que "_en l'àmbit esportiu s'ha aconseguit una inscripció rècord, cosa habitual a un Ral·li Ciutat de Gandia que agrada_" i ha llançat un missatge de tranquil·litat pel que fa a les mesures de seguretat, que ha assegurat que "_es compliran en la primera edició en pandèmia, encara que no siga fàcil, gràcies a l'experiència del Club Automobilisme Gandia en la gestió protocol·lària_".

[Twittear](https://twitter.com/share)